PAKRUOJO RAJONO SAVIVALDYBĖS TARYBA

SPRENDIMAS

DĖL PAKRUOJO RAJONO SAVIVALDYBĖS TARYBOS ANTIKORUPCIJOS KOMISIJOS 2021 METŲ VEIKLOS ATASKAITOS PATVIRTINIMO

2022 m. vasario 23 d. Nr. T-38

Pakruojis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Pakruojo rajono savivaldybės tarybos 2020 m. vasario 27 d. sprendimu Nr. T-55 „Dėl Pakruojo rajono savivaldybės tarybos veiklos reglamento patvirtinimo“ patvirtinto Pakruojo rajono savivaldybės tarybos veiklos reglamento 293 punktu ir Pakruojo rajono savivaldybės tarybos antikorupcijos komisijos nuostatų, patvirtintų Pakruojo rajono savivaldybės tarybos 2020 m. gruodžio 22 d. sprendimu Nr. T-351 „Dėl Pakruojo rajono savivaldybės tarybos antikorupcijos komisijos nuostatų patvirtinimo“, 33 punktu, Pakruojo rajono savivaldybės taryba nusprendžia:

Patvirtinti Pakruojo rajono savivaldybės tarybos antikorupcijos komisijos 2021 metų veiklos ataskaitą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Saulius Margis

PATVIRTINTA

Pakruojo rajono savivaldybės tarybos

2022 m. vasario 23 d. sprendimu Nr. T-38

PAKRUOJO RAJONO SAVIVALDYBĖS TARYBOS ANTIKORUPCIJOS KOMISIJOS

2021 METŲ VEIKLOS ATASKAITA

Pakruojo rajono savivaldybės tarybos antikorupcijos komisijos (toliau – Antikorupcijos komisija) tikslas - pagal kompetenciją koordinuoti Pakruojo rajono savivaldybės (toliau – Savivaldybė) politikos įgyvendinimą korupcijos prevencijos srityje išskiriant prioritetines prevencijos ir kontrolės kryptis, nuosekliai įgyvendinant priemones, didinančias korupcijos prevencijos veiksmingumą, nagrinėti korupcijos ir su ja susijusius reiškinius bei atvejus, priimti sprendimus nagrinėjamais klausimais ir kontroliuoti jų vykdymą.

Pakruojo rajono savivaldybės tarybos 2019 m. gegužės 30 d. sprendimu Nr. T-157 (su pakeitimu, padarytu 2019 m. spalio 31 d. sprendimu Nr. T-251) patvirtinta Antikorupcijos komisijos sudėtis:

	Rūta Sausienė – Pakruojo rajono savivaldybės tarybos narė, komisijos pirmininkė;

	Edita Ilgavičienė – Pakruojo seniūnijos Taikos seniūnaitijos bendruomenės pirmininkė, komisijos pirmininkės pavaduotoja;

	Rimvydas Gasparavičius – Pakruojo rajono savivaldybės tarybos narys;

	Vytautas Almonaitis – Pakruojo rajono savivaldybės tarybos narys;

	Gediminas Grybė – Pakruojo rajono savivaldybės tarybos narys;

	Povilas Karvelis – Pakruojo rajono savivaldybės tarybos narys;

	Virginija Kazlauskienė – Pakruojo rajono savivaldybės tarybos narė;

	Pranė Kvedarienė – Sigutėnų kaimo bendruomenės pirmininkė;

	Vidmantas Pėželis – Kalpokų seniūnaitijos seniūnaitis.

Antikorupcijos komisija dirbo vadovaudamasi Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015-2025 metų programa, Pakruojo rajono savivaldybės korupcijos prevencijos 2020-2025 metų programa, patvirtinta Pakruojo rajono savivaldybės tarybos 2020 m. spalio 29 d. sprendimu Nr. T-295 „Dėl Pakruojo rajono savivaldybės korupcijos prevencijos 2020-2025 metų programos patvirtinimo“, Pakruojo rajono savivaldybės antikorupcijos komisijos nuostatais, patvirtintais Pakruojo rajono savivaldybės tarybos 2020 m. gruodžio 22 d. sprendimu Nr. T-351 „Dėl Pakruojo rajono savivaldybės antikorupcijos komisijos nuostatų patvirtinimo“, ir kitais teisės aktais.

Asmenys su pranešimais į Antikorupcijos komisiją gali kreiptis elektroniniu paštu savivaldybe@pakruojis.lt, pateikdami pranešimą bet kuriam komisijos nariui raštu arba palikdami pranešimą Pakruojo rajono savivaldybės administracijos pastato, esančio Pakruojyje, Kęstučio g. 4, pirmo aukšto fojė esančioje dėžutėje „STOP KORUPCIJAI". Per ataskaitinį laikotarpį buvo gauti du skundai dėl galimai padarytų korupcinio pobūdžio pažeidimų ar nusikalstamų veikų.

Pagrindinė komisijos veiklos forma – posėdžiai. Ataskaitiniu laikotarpiu buvo sušaukti du Antikorupcijos komisijos posėdžiai:

2021 m. liepos 16 d. Antikorupcijos komisijos nuotoliniame posėdyje buvo nagrinėjamas vienas skundas. Posėdyje sprendimų nepriimta dėl informacijos trūkumo, buvo nuspręsta kreiptis raštu į skundo teikėją su prašymu patikslinti kreipimąsi, sukonkretinti prašymą ir prašymo motyvus dėl galimai vykdytos korupcinio pobūdžio veiklos.

2021 m. rugsėjo 27 d. Antikorupcijos komisijos nuotoliniame posėdyje buvo nagrinėjami du posėdžio darbotvarkės klausimai. Vienas iš jų buvo 2021 m. liepos 16 d. Antikorupcijos komisijos posėdžio klausimo nagrinėjimo tęsimas. Nutarta tyrimą nutraukti skundo teikėjo iniciatyva. Antruoju klausimu, asmens skundas nagrinėti ir tyrimą atlikti perduotas įstaigai, susijusiai su skunde nurodytais galimai korupcinio pobūdžio faktais. Apie priimtus sprendimus skundų teikėjas buvo informuotas raštiškai.

Per 2021 metus Antikorupcijos komisija Pakruojo rajono savivaldybės tarybai parengė vieną sprendimo projektą – 2021 m. balandžio 29 d. priimtas sprendimas Nr. T-101 „Dėl Pakruojo rajono savivaldybės Antikorupcijos komisijos 2020 metų veiklos ataskaitos patvirtinimo“.

2021 metais Antikorupcijos komisijos pirmininkė ir kai kurie nariai nuotoliniu būdu dalyvavo:

	Lietuvos Respublikos Seimo Antikorupcijos komisijos 2021 m. sausio 15 d. organizuotuose mokymuose lobistinės veiklos ir deklaravimo klausimais.

	Vyriausiosios tarnybinės etikos komisijos 2021 m. kovo 5 d. organizuotuose nuotoliniuose mokymuose tema „Rekomendacinių gairių savivaldybių tarybų nariams dėl galimų interesų konfliktų valdymo pristatymas savivaldybėms“. Pristatytos parengtos Rekomendacinės gairės interesų konfliktų prevencijai savivaldybių tarybų narių veikloje.

	Atviroje Vyriausiosios tarnybinės etikos komisijos 2021 m. kovo 5 d. organizuotoje nuotolinėje konsultacijoje privačių interesų deklaravimo klausimais.

	Pakruojo rajono savivaldybės darbuotojams 2021 m. kovo 31 d. organizuotoje nuotolinėje antikorupcinėje paskaitoje „Korupcijos samprata ir pasireiškimas Lietuvoje. Korupciniai nusikaltimai ir jų atsakomybė. Antikorupcinės aplinkos kūrimas".

	Lietuvos Respublikos specialiųjų tyrimų tarnybos 2021 m. balandžio 7 d. nuotolinėje diskusijoje „Skaidrumo link: moksleivių antikorupcinio ugdymo galimybės ir patirtys”.

	Lietuvos Respublikos specialiųjų tyrimų tarnybos 2020 m. gegužės 28 d. organizuotame nuotoliniame susitikime, kurio metu buvo aptarta antikorupcinės aplinkos būklė savivaldoje bei antikorupcijos komisijų veikla.

	Lietuvos Respublikos specialiųjų tyrimų tarnybos 2021 m. liepos 5 d. nuotoliniuose mokymuose „Korupcijos samprata ir pasireiškimas Lietuvoje. Dovanų politika".

	Specialiųjų tyrimų tarnybos 2021 m. spalio 8 d. nuotoliniame susitikime tema „Dovanų politika ir personalo patikimumo užtikrinimas“.

	Lietuvos Respublikos Seimo Antikorupcijos komisijos 2021 m. spalio 12 d. organizuotuose nuotoliniuose mokymuose tema „Lobistinė veikla ir jos deklaravimas. Praktika ir patarimai“.

	Lietuvos Respublikos specialiųjų tyrimų tarnybos Antikorupcinio švietimo skyriaus 2021 m. gruodžio 3 d. organizuotuose nuotoliniuose mokymuose tema „Antikorupcinės aplinkos kūrimas. Dovanų politika.“

_______________________________